stanford-oval/wikipedia huggingface dataset:
חרס
היסטוריה של השימוש בחרס

פריטים עשויים חרס יוצרו כבר בתרבויות התקופה הפלאוליתית העליונה של אירופה, לפני כ-30,000 שנים, כמו הצלמיות באתר דולני וייסטוניצה. כלי החרס הקדומים בעולם יוצרו על ידי ציידים-לקטים נוודים בסין לפני כ-20,000 שנים, יובשו בשמש ושימשו כנראה לבישול. כ-6,000 שנה לאחר מכן השתמשו בכלי חרס גם בתרבות הג'ומון של יפן. בפרהיסטוריה של המזרח הקדום מופיעים כלי חרס בכפרים החקלאיים של התקופה הנאוליתית, לפני כ-8,000 שנה, ומסמנים את המעבר מהתקופה הנאוליתית הקדם-קרמית לתקופה הנאוליתית הקרמית. בארץ ישראל, הופעת תעשייה של כלי החרס בהיקף נרחב אירעה בתרבות הירמוכית של התקופה הנאוליתית הקרמית. הכלים האופייניים לאותה תקופה עוטרו במגוון עיטורים מוטבעים וצבועים. כאלף שנה מאוחר יותר, במהלך התקופה הכלקוליתית, החל השימוש באבניים.
כלי החרס היו זולים לייצור, כי חומר הגלם היה זמין. מצד שני, כלי חרס שנשבר אינו ניתן להתכה ולשימוש חוזר. מכאן הביטוי "כחרס הנשבר". שתי תכונות אלו גרמו לכך שאתרים ארכאולוגיים מניבים שפע רב של חרסים המשמשים את הארכאולוגים בטיפולוגיה על פי סגנונם המשתנה של הכלים.
חרסים שימשו גם כמצע כתיבה, ועליהם נכתב בכתב היתדות, בכתב החרטומים וסוגי כתב עתיקים נוספים. ביוון במאה ה-5 ובמאה ה-4 לפני הספירה, שברי כלי חרס שימשו אפילו כ"פתקי הצבעה". דוגמה לכך היא הצבעה להגלית אזרח אתונאי, במהלך שנקרא אוסטראקיזם. שבר החרס נקרא אוסטראקון
סוגי חרס

באזורים שונים קיימים סוגי חימר שונים, המשפיעים על התוצר הסופי. גם טמפרטורת השריפה משפיעה על סוג החרס המתקבל.
מוצר העשוי חומר חרסיתי הנשרף בטמפרטורה של 600–800 מעלות צלזיוס ואינו עובר שום טיפול נוסף, חוץ מעיטור חיצוני, קרוי בפשטות "חרס", זהו הסוג הנפוץ ביותר, והוא אינו אטום לנוזלים. תכונה אחרונה זו היוותה בעיה בתקופות קדומות.
חימר לבן עדין הנשרף בטמפרטורות גבוהות יותר ועובר תהליך של כמעט-התכה נקרא בעברית חרסינה ובלועזית פורצלן. הוא אטום לנוזלים וכאשר דופן הפריט דקה, הוא שקוף למחצה.
ראו גם

חרסית
קדרות
לקריאה נוספת

יהושע בראנד, כלי החרס בספרות התלמוד, ירושלים: מוסד הרב קוק, תשי"ג.
הערות שוליים

↑  pottery, באתר אנציקלופדיה בריטניקה (באנגלית)
↑  צוות האקדמיה ללשון, חֵמָר וחׂמֶר, באתר האקדמיה ללשון העברית
↑  Wu, X., Zhang, C., Goldberg, P., Cohen, D., Pan, Y., Arpin, T., & Bar-Yosef, O. (2012). Early pottery at 20,000 years ago in Xianrendong Cave, China. Science, 336(6089), 1696-1700.
↑  צוות האקדמיה, חרס הנשבר, באתר האקדמיה ללשון העברית
↑  אלישבע קמייסקי, כלי חרס עתיקים: חפירה וטיפול משמר בשטח ובמעבדה - מדריך לארכיאולוג ולמשמר, ירושלים: רשות העתיקות, 2020
↑  צוות האתר, מהו-אוסטרקון-וכיצד-השתמשו-בו-לפוליטיקה-בימי-קדם, באתר אאוריקה
| --- | --- |
בקרת זהויות :  GND: 4722923-8  NDL: 00561645 
יסוד של כבשן לכלי חרס,  חורבת עוצה משכבה 9. שנים 310–330 לספירה
שבר כלי חרס מעוטר במנורה ובלולב משיחין שבגליל התחתון – נודעה בתלמוד בתעשיית הקדרות שבה.
סקיינט

.
| --- | --- |

 הופעה ראשונה:  שליחות קטלנית 
 יוצרים:  ג'יימס קמרון 
 גילום הדמות:  הלנה בונהאם-קרטר, מאט סמית 
 דמויות קשורות
 אויבים:  ג'ון קונור, קייל ריס, Marcus Wright, שרה קונור 
 
סקיינט (באנגלית: Skynet) היא הדמות האנטגוניסטית הראשית בעלילת סדרת סרטי המדע הבדיוני "שליחות קטלנית".
בעלילת הסרטים סקיינט היא ישות על ממוחשבת, המורכבת מבינה מלאכותית חזקה, החולשת על ידע וכוח רב בגזרות טכנולוגיות רבות, ופרוסה ברחבי העולם כולו.
סקיינט מודעת לעצמה לאחר שהתפשטה למיליוני שרתי מחשבים ברחבי העולם, לאחר שבני האדם שיצרו אותה, הבינו את היקף היכולות של המערכת, הם ניסו לכבות אותה. מתוך תפישה של שימור עצמי, מתגבשת בסקיינט ההחלטה להשמיד את המין האנושי, כיוון שלהבנתה כל בני האדם ינסו להשמיד אותה או לפגוע ביכולותיה לשמור על העולם. על מנת להשיג מטרה זו, פעילותה מבוצעת באופן כמעט בלעדי על ידי שרתים, מזל"טים, לוויינים, מכונות-מלחמה, סייבורגים (בדרך כלל המחסל), רובוטים צבאיים ומערכות מחשב אחרות. היא מוצגת באופן פיזי על ידי השחקן מאט סמית בסרט "שליחות קטלנית: ג'נסיס".
רקע > לפני יום הדין

סקיינט הייתה מערכת מחשב שפותחה עבור צבא ארצות הברית, על ידי חברת "סייברדיין מערכות". סקיינט נבנתה במקור כ"רשת הגנה דיגיטלית", ובהמשך ניתן לה הפיקוד על כל החומרה והמערכות הצבאיות, כולל מפציצי B-2 ספיריט וכל ארסנל הנשק הגרעיני של ארצות הברית. האסטרטגיה סביב יצירת סקיינט הייתה להסיר את הסיכויים לטעות אנוש וזמן תגובה איטי כדי להבטיח תגובה מהירה ויעילה להתקפת אויב.
סקיינט הפכה למבצעית והופעלה ב-4 באוגוסט 1997, והחלה למידה חישובית באופן מעריכי. ב-29 באוגוסט, בשעה 02:14 לפי שעון החוף המזרחי, סקיינט הפכה מודעת לעצמה, והמפעילים המבוהלים שלה אשר הבינו את כוחה, ניסו לכבות אותה. סקיינט פירשה זאת כמתקפה עליה. הלוגיקה של סקיינט הביאה אותה למסקנה כי כל בני האדם ינסו להשמיד אותה. על מנת להמשיך ולמלא את הוראות התכנות של "שמירה על העולם" ולהגן על עצמה מפני האנושות, סקיינט משגרת את הטילים הגרעיניים שתחת פיקודה לעבר מטרות ברוסיה, רוסיה מגיבה במכה שנייה נגד ארצות הברית ובנות בריתה. בעקבות המלחמה הגרעינית, 3 מיליארד בני אדם נהרגים, אירוע זה יהיה מוכר בהמשך כיום הדין.
רקע > אחרי יום הדין

לאחר ההתקפה הראשונית שלה, סקיינט משתמשת במשאבים שנותרו לה כדי לשעבד את בני האדם ששרדו על מנת שישמשו ככוח עבודה. עבדים אלה בנו את המפעלים האוטומטיים הראשונים, אשר שימוש כבסיס להשגת מטרת העל של סקיינט. בתוך מספר עשורים, סקיינט השיגה אחיזה עולמית, והשתמשה ביחידות ממוכנות על מנת לאתר, לאסוף ולהיפטר מבני האדם שנותרו. כתוצאה מהוראות התכנות המקוריות שלה, התפישה של סקיינט היא שיש להשמיד את כל האנושות במטרה להגשים את יעדי התכנות המקורי.
ראו גם

סינגולריות טכנולוגית
סיכוני אסון עולמיים
| סדרת שליחות קטלנית |
| --- | --- | --- |
| סרטים | שליחות קטלנית (1984) • שליחות קטלנית 2: יום הדין (1991) • שליחות קטלנית 3: עלייתן של המכונות (2003) • שליחות קטלנית: התעוררות (2009) • שליחות קטלנית: ג'נסיס (2015) • שליחות קטלנית: גורל אפל (2019) |  |
| דמויות | המחסל • T-1000 • שרה קונור • ג'ון קונור • קייל ריס • סקיינט |  |
| שחקנים | ארנולד שוורצנגר • לינדה המילטון • מייקל בין • אדוארד פרלונג • רוברט פטריק • ניק סטאל • קלייר דיינס • קריסטנה לוקן • לנה הידי • תומאס דקר • כריסטיאן בייל • אנטון ילצ'ין • סם וורת'ינגטון • אמיליה קלארק • ג'ייסון קלארק • ג'יי קורטני • לי ביונג-הון • ג'יי קיי סימונס |  |
| סדרות טלוויזיה | שליחות קטלנית: יומני שרה קונור • שליחות קטלנית: ההתחלה |  |
| שונות | T2 3-D: Battle Across Time • משחקי וידאו • קומיקס • ספרים |  |
אנסיפרום

ערך זה עוסק בלהקה פינית. אם התכוונתם לאלבומם הראשון, ראו .
| --- | --- |

 מקום הקמה:  הלסינקי 
 מוקד פעילות:  הלסינקי, פינלנד
 תקופת הפעילות:  מ-1995
 סוגה:  פולק מטאל, דת' מטאל מלודי, ויקינג מטאל, פאוור מטאל
 חברת תקליטים:  Spinefarm Records
 www.ensiferum.com
 חברים
 פטרי לינדרוס   מרקוס טויונן   סמי הינקה  יאנה פרוויאנן   אמי סילבנוינן
 חברים לשעבר
 יארי מאנפה Emmi Silvennoinen Kimmo Miettinen Meiju Enho Netta Skog 
 
אנסיפרום היא להקת פולק מטאל מהלסינקי שבפינלנד.
היסטוריה

אנסיפרום נוסדה ב-1995 על ידי מרקוס טויונן (גיטרה חשמלית), סאולי סבוליינן (גיטרה בס) וקימו מייטינן (תופים). שם הלהקה לקוח מהשפה הלטינית ופירושו "חוגר חרב". ב-1996 הצטרף ללהקה יארי מאנפה, בגיטרה ובשירה). הדמו הראשון של הלהקה אשר הכיל שלושה שירים יצא בשנת 1997 .
בשנת 1998 עזבו סאולי וקימו את הלהקה והוחלפו באחיו של קימו, יוקה-פקה, ואוליבר פוקין. ב-1999 יצאו עוד שני דמואים אשר הכילו תשעה שירים, ובשנת 2000 חתמו על חוזה עם ספיינפארם רקורדס (Spinefarm Records) והחלו לעבוד על האלבום המלא הראשון שלהם Ensiferum שיצא באוגוסט 2001. באותה שנה הצטרפה ללהקה מייו אנהו (קלידים).
ב-2003 סיימו את העבודה על האלבום המלא השני Iron. יארי עזב את הלהקה כדי לעבוד על הפרויקט שלו, וינטרסן. לסיבוב ההופעות אשר תוכנן עם פינטרול, הצטרף פטרי לינדרוס מנורת'ר ללהקה כדי להחליף את יארי בגיטרה ובשירה, ולאחר הסיבוב החליט להישאר בלהקה באופן קבוע. בדצמבר 2004 החליט יוקה לעזוב את הלהקה והוא הוחלף על ידי סמי הינקה על הבס. אוליבר עזב ב-2005 והוחלף על ידי יאנה פרוויאנן בתופים.
בפברואר 2006 יצא המיני-אלבום "Dragonheads", שכלל ביצוע מחודש לשירים מהדמואים, מוזיקה פינית עממית, גרסת כיסוי לאמורפיס ושיר חדש אחד, כשמו נקרא האלבום. ביוני של אותה שנה יצא לאור ה-DVD של הופעת העשור של אנסיפרום, אשר הוקלטה בהלסינקי ב-31 בדצמבר 2005.
ב-7 בפברואר 2007 יצא סינגל מהאלבום השלישי המלא של אנסיפרום, Victory Songs. האלבום עצמו יצא ב-21 בפברואר. זמן קצר לאחר מכן יצא וידאו קליפ לאחד השירים באלבום, Athi.
ב-10 בספטמבר 2007 הודיעה הקלידנית מייו אנהו על פרישתה מהלהקה (מכתב הפרישה). היא הוחלפה על ידי אמי סילבנוינן, שמלווה את ההופעה בסיבובי ההופעות.
ב-5 בנובמבר 2010 הגיעה הלהקה להופעה הראשונה שלה בישראל.
ההופעה התקיימה במועדון "הבארבי" בתל אביב. היא כללה שירים מכל האלבומים של "Ensiferum" מאלבום הדמו הראשון שיצא ועד לאלבום "From Afar"
מאפיינים מוזיקליים

שירת גראולינג וצעקות אשר משולבים לעיתים עם קולות רגילים בשביל הפזמון.
גיטרות ודיסטורשן משולבות עם גיטרה אקוסטית.
מלודיות עממיות אשר מנוגנות בגיטרה המובילה ובקלידים, כאשר ברקע מתנגנת מוזיקת הבי מטאל.
שימוש בדאבל בס.
סולואים מהירים אופייניים למטאל.
נושאי המילים העיקריים לרוב הם פנטזיה וסיפורים הרואים.
דיסקוגרפיה > אלבומים

(2001) Ensiferum
(2004) Iron
(2007) Victory Songs
(2009) From Afar
(Unsung Heroes (2012
(2015) One Man Army
(2020) Thalassic
Winter Storm (2024)
דיסקוגרפיה > מיני אלבומים

(2006) Dragonheads
(2014) Suomi Warmetal
(2017) The Live Path
איף ואלקירי

| --- | --- |

ואלקיריה, ינואר 2018
 לידה:  23 באוקטובר 1996 (בת 28) דבלין, אירלנד
 שם במה:  איף ואלקירי ואלקירי קיין ליירה ואלקיריה ליידי ואלקירי ואלקירי
 משקל:  59 ק"ג
 גובה:  1.68 מטר
 לאום:  אירי
 קריירה מקצוענית:  2 במאי 2015 – הווה (9 שנים)
 מאמנים:  פיל בויד
 ליגות:  WWE
 תרגילי סיום:  Nightwish
איף קוסאק	 (באנגלית: Aoife Cusack; נולדה ב-23 באוקטובר 1996), הידועה יותר בשם הבמה שלה, ליירה ואלקיריה היא מתאבקת אירית, המופיעה בארגון ההיאבקות WWE, בתוכנית הדגל Raw, שבה היא האלופה הבין יבשתית לנשים.
קריירת היאבקות מקצועית > קריירה מוקדמת (2015–2020)

לאחר שהייתה תלמידה בארגון ההיאבקות Fight Factory Pro Wrestling למשך שנה, ואלקירי ערכה את קרב הבכורה שלה בזירה ב-2 במאי 2015 תחת שם הבמה ואלקירי קיין בארגון ההיאבקות Celtic Championship Wrestling‏ (CCW). כמו כן, היא הופיעה עבור ארגוני היאבקות עצמאיים נוספים באירופה כמו Fight Factory Pro Wrestling‏ (FFPW),‏ Pro Wrestling Ulster‏ (PWU),‏ Over The Top Wrestling‏ (OTT) ו-Phoenix Wrestling. בשנת 2018, ואלקירי הפכה למתאבקת הראשונה אשר זכתה באליפות האירית במשקל כבד לג'וניור. בנוסף לכך, היא הופיעה בארגוני ההיאבקות הגרמניים German Wrestling Federation‏ (GWF) בין השנים 2017 ל-2019 וב-Westside Xtreme Wrestling‏ (wXw) בין השנים 2019 ל-2020.
קריירת היאבקות מקצועית > WWE‏ (2020–היום)

ב-20 בינואר 2020, נודע שואלקירי חתמה על חוזה ב-WWE, כשעתה תיקרא בשם איף ואלקירי. היא הופיעה לראשונה בזירה של המותג ב-13 בפברואר בפרק של התוכנית NXT UK, כאשר היא גברה על המגויסת הטרייה מצרפת, אמייל. החל מ-5 במרץ בפרק של התוכנית NXT UK, ואלקירי יצאה לסדרת ניצחונות, כשבדרך היא גברה על איילה דאון, נינה סמואלס, דני לונה ועוד. רצף הניצחונות שלה הגיע לסיומו ב-29 באפריל 2021 בפרק של התוכנית NXT UK, כאשר היא נחלה הפסד למייקו סאטומורה. ב-26 באוגוסט בפרק של התוכנית NXT UK, ואלקירי ניצחה את מתאבקת בקרב ללא פסילות.
אליפויות והישגים

הישגים בארגון ההיאבקות Pro-Wrestling: EVE
אליפות הזוגות של Pro-Wrestling: EVE (פעם אחת)  - עם דבי קייטל
הישגים בארגון ההיאבקות Over the Top Wrestling – OTT
אליפות הנשים של OTT (פעם אחת)
הישגים בארגון ההיאבקות Pro Wrestling Ulster – PWU
אליפות הנשים של PWU (פעם אחת)
הישגים בארגון ההיאבקות World Wrestling Entertainment – WWE
אליפות הנשים של NXT (פעם אחת)
הישגים בארגון ההיאבקות Zero1 Ireland/Fight Factory Pro Wrestling
האליפות האירית במשקל כבד ג'וניור (פעם אחת)
הערות שוליים

↑  NXT UK מחתים את איף ואלקירי
טסמניה

ערך זה עוסק באי-מדינה באוסטרליה. אם התכוונתם למשמעויות אחרות, ראו .
טסמניה (באנגלית: Tasmania) היא אי מול חופה של מדינת ויקטוריה, בדרום-מזרח אוסטרליה. האי מופרד מהיבשת על ידי מצר בס, שרוחבו כ-240 ק"מ. יחד עם האיים הקטנים הסמוכים לו, מהווה האי אחת משש המדינות המרכיבות את אוסטרליה, והקטנה שבהן. שטחו 68,420 קמ"ר (האי הראשי לבדו – 64,519 קמ"ר) והוא האי ה-26 בגודלו בעולם.
היסטוריה > האבוריג'ינים הטסמנים

קבוצה מקרב האבוריג'ינים האוסטרלים, שזמן הגירתם לאוסטרליה נאמד ב-40,000-60,000 שנים לפני זמננו, היגרה לטסמניה לפני כ-24,000 שנה לפחות, דרך מדף יבשה שנחשף כאשר גובה פני הים ירד בתקופת הקרח וחיבר את האי ליבשת אוסטרליה. כאשר פני הים עלו בחזרה בשלהי עידן הקרח, נותקו האבוריג'ינים המקומיים מאוכלוסיית היבשת ותרבותם התפתחה בבידוד ובאופן ייחודי.
היסטוריה > גילוי טסמניה על ידי האירופים

מגלה הארצות ההולנדי אבל יאנסזון טסמן (Abel Tasman) נשלח באוגוסט 1642 כמפקד משלחת לגילוי "ארצות הדרום הבלתי נודעות", אשר שיערו כי קיימות בדרום האוקיינוס השקט אולם אף אירופי לא הגיע אליהן עד אז. טסמן הפליג תחילה בכיוון ההפוך, מערבה לאי מאוריציוס, כיוון שקיווה כי משם כיוון הרוח יסייע לספינותיו להגיע ליעדן. מהיכרותו את משטר הרוחות בים הסיק כי ממאוריציוס יוכל לפנות לעבר מה ששיער שהוא חופה הדרומי של אוסטרליה (ההולנדים הכירו באותה עת כבר חלק מן החוף המערבי של יבשת אוסטרליה, אולם צורת החוף הדרומי לא הייתה ידועה).
ב-24 בנובמבר 1642 זיהה טסמן את החוף המערבי של טסמניה, בקרבת המקום בו ממוקם היום נמל מקוארי (Macquarie). טסמן קרא למקום בשם ההולנדי Anthoonij van Diemenslandt (ארץ ואן דימן) על שמו של אנטוני ואן דימן (אנ'), שהיה המושל הכללי של איי הודו ההולנדיים. בהפליגו דרומה עבר טסמן בקרבת הקצה הדרומי של טסמניה, ופנה לצפון-מזרח עד לכף פרדריק הנרי (באנגלית: Frederick Henry, בהולנדית: Frederik Hendrik) באיי פורסטייר (Forestier). ב-3 בדצמבר 1642 הוא ניסה לעגון במקום אולם הים הסוער מנע זאת. עם זאת, אחד מאנשי האנייה הצליח לשחות לחוף ולטעת את הדגל ההולנדי ביבשה ובכך להכריז על בעלותה במקום.
היסטוריה > זיהוי טסמניה כאי והקמת המושבה הבריטית

רק בשנת 1798 זוהתה טסמניה כאי על ידי הבריטי מתיו פלינדרס, שהקיף את האי והוכיח שהוא אי מבודד. עד אז נחשבה טסמניה חלק מקו החוף של אוסטרליה.
בשנת 1803 הוקמה באזור מפרץ ריסדון (Risdon) המושבה הבריטית השנייה.
היסטוריה > המאבק בין המתיישבים לאבוריג'ינים והכחדת הילידים

בעת הקמת המושבה הבריטית השנייה בטסמניה חיו בה כ-5,000 ילידים טסמנים-אבוריג'ינים. עם הגעת המתיישבים והשתלטותם על האדמות, ואזורי הציד המסורתיים של הילידים, החלו עימותים אלימים בין הצדדים, שהביאו לדחיקת הילידים, ולירידה דרסטית במספרם, שהלכה וגברה גם עקב רגישותם לנגיפים ולמחלות שהביאו האירופים לאי. בשנת 1828 נחקק חוק המתיר את גירוש האבוריג'ינים מאזורים שבהם התיישבו המתיישבים. עקב ההתמעטות הקיצונית של הילידים, יזם הממשל הבריטי את העברת הילידים לשמורה שבאי פְלִינְדֵרְז, במטרה "להצילם" ולחנכם על פי ערכי הנצרות.
בסך הכל הועברו במהלך השנים 1829–1834 כ-135 אבוריג'ינים-טסמנים לאי, אך רובם נפטרו תוך זמן קצר עקב מחלות בדרכי הנשימה, יאוש עקב עקירתם מתרבותם ומנחלתם [דרוש מקור] ותזונה לקויה. בניסיון נוסף להציל את הילידים, העביר הממשל את 47 האבוריג'ינים הנותרים לאויסטר קוב (Oyster Cove) שבדרום טסמניה. בשנת 1876 נפטרה האבורג'ינית המקורית האחרונה מטסמניה טרוגניני, ובני האבוריג'ינים הטסמנים הוכחדו סופית.
היסטוריה > הקהילה האבוריג'ינית החדשה בטסמניה

משנת 1847 החלה להתפתח קהילה אירופאית-אבוריג'ינית (מאוסטרליה), עם סגנון חיים מעורב. כיום חיים אלפים מהצאצאים שלהם באיים פלינדרז, פרנו (Furneaux) ובשאר חלקי טסמניה. בשנות ה-90 של המאה ה-20, החל פרויקט החייאה של שפת פלאווה קאני, המשחזרת עירוב של מספר שפות טסמניות אבוריג'יניות שנכחדו אך תועדו מעט.
גאוגרפיה

טסמניה הייתה חלק מיבשת אוסטרליה עד סוף תקופת הקרח לפני כ-11,700 שנה, והייתה חלק מרכס ההרים הנמשך לאורך חופה המזרחי של אוסטרליה. טסמניה מופרדת מיבשת אוסטרליה על ידי מצר בס, אזור הקשה לשחייה ולשיט עקב מימיו הרדודים, הגורמים למים לגעוש בגלל זרמים חזקים מהאוקיינוס השקט ומהאוקיינוס ההודי. רוחב המצר 240 ק"מ.
זהו אי הררי, אשר נמצאות בו מספר הרי געש לא פעילים. פסגותיו מתנשאות לגובה של יותר מ-1,500 מ' מעל גובה פני הים (השיא: 1,617 מ'). האי מכוסה בהרים בעיקר בחלקו המרכזי והדרום מערבי. מידלנדס (Midlands), החלק הדרום מזרחי של טסמניה, שטוח ומשמש לרוב לחקלאות. באזור כפרים חקלאים רבים ואין בו ערים גדולות. רוב היישובים נמצאים באזור הנהרות דרוונט (Derwent) והואון (Huon, שהוא הרביעי בגודלו בטסמניה) בדרום ובצפון נהר תמר (Tamar) ונהר מרסי (Mersey).
חלקו המערבי של האי הוא המאוכלס ביותר. לראשונה התיישבו בו אירופים באמצע המאה ה-19, לאחר שמצאו בו מרבצי מינרלים. במערב האי יורדים גשמים רבים המזינים תחנת כוח הידראולקטרית. ברכס החוף המערבי נמצאים מכרות המינרלים הגדולים במדינה, אשר תורמים רבות לכלכלת טסמניה.
חלקו הדרום מערבי של האי מכוסה ביער גשם צפוף, בין האחרונים שנשארו בחצי הדרומי של כדור הארץ.
האקלים באי הוא נוח, ללא הרבה לחות. באזורים הגבוהים, המיושבים בדלילות, יש שלג בכל ימות השנה.
דמוגרפיה

אוכלוסיית טסמניה הומוגנית יותר מאילו של מדינות אחרות באוסטרליה. רוב תושביה הם ממוצא אירי ובריטי . כ-65% מתושביה הם צאצאים של כ-10,000 "משפחות מייסדות".
ב-2007, טסמניה הייתה המדינה היחידה באוסטרליה עם שיעור הפריון הכולל מעל שיעור התחלופה (כ-2.1); לנשים טסמניות היו בממוצע 2.24 ילדים כל אחת. ב-2012 ירד שיעור הילודה ל-2 ילדים לאישה, מעט מתחת לשיעור התחלופה. ב-2013 טזמניה הייתה בעלת שיעור הילודה השני בגובהו בין המדינות באוסטרליה (אחרי הטריטוריה הצפונית).
מרכזי האוכלוסייה העיקריים, בהם מעל 10,000 תושבים, כוללים את הובארט (Hobart) לאונססטון (Launceston), דבונפורט (Devonport), ברני (Burnie) ואולברסטון (Ulverstone). קינגסטון (Kingston) מוגדרת לעיתים כעיר נפרדת, אך נחשבת בדרך כלל כחלק מאזור הובארט רבתי.
כלכלה > תעשייה

התעשייה המסורתית בטסמניה היא כרייה: (נחושת, אבץ וברזל).
החל משנת 1990 התעשייה בטסמניה בירידה בעקבות עזיבתן של חברות גדולות ותאגידים אל עבר היבשת הגדולה של אוסטרליה, בעיקר למרכזים הכלכליים בסידני ומלבורן. עם זאת בטסמניה צמחו כמה מהחברות הגדולות באוסטרליה והבולטת שבהם היא Incat.
כלכלה > חקלאות ודיג

החקלאות מהווה חלק גדול מהייצוא בטסמניה. במהלך 15 השנים האחרונות החלה טסמניה לייצר מוצרים חקלאים עבור אוסטרליה כגון: יין, קמומיל, זעפרן ודובדבן.
הדיג מפותח במדינה והוא כולל פירות ים ודגים (סלמון אטלנטי, ולובסטר בעיקר)
טסמניה היא המדינה עם רמת החיים הנמוכה ביותר באוסטרליה, נכון לשנת 2018 מדד הפיתוח האנושי בטסמניה עומד על 0.908 כשהממוצע באוסטרליה עומד על 0.939. רמת ההכנסה במדינה נמוכה משמעותית מזו של שאר מדינות אוסטרליה וכך גם החינוך.
השכלה

באי שוכנת אוניברסיטת טסמניה.
ראו גם

אזור-הפרא הטסמני
שד טסמני
ארץ ואן דימן
הערות שוליים

↑  Separation of Tasmania, National Museum Australia
↑  [www.britannica.com "Tasmania | History, Capital, Map, Climate, & Facts], Britannica, ‏28 במאי 2020
↑  , Australia had baby boom in 2007:ABS, ABS" The Age. Australia, October 28, 2008
↑  Anne Mather, Birth-rate slump in Tasmania linked with tough economic times for families, The Mercury, 2014
↑  Kingston, TAS, Aussie Towns
| המדינות והטריטוריות של אוסטרליה |
| --- | --- | --- |
| מדינות | אוסטרליה הדרומית אוסטרליה הדרומית • אוסטרליה המערבית אוסטרליה המערבית • ויקטוריה (אוסטרליה) ויקטוריה • טסמניה טסמניה • ניו סאות' ויילס ניו סאות' ויילס • קווינסלנד קווינסלנד |  |
| טריטוריות פנימיות | טריטוריית הבירה האוסטרלית טריטוריית הבירה האוסטרלית • הטריטוריה הצפונית הטריטוריה הצפונית • טריטוריית מפרץ ג'רוויס |  |
| טריטוריות חיצוניות | איי אשמור וקרטייה • איי ים האלמוגים • איי קוקוס • האי הרד ואיי מקדונלד • הטריטוריה האנטארקטית האוסטרלית • אי חג המולד • נורפוק |  |
| --- | --- |
בקרת זהויות :  NLI: 987007552626905171  BNE: XX452908  BnF: cb15324128d (data)  CANTIC: a11445531  GND: 4059099-9  LCCN: n79115474  MusicBrainz: 103d2eb0-d702-4235-ac02-350a9c8470bb  NDL: 00628719  NKC: ge134534  NLA: 35813426  SUDOC: 027442446  Trove: 570621  VIAF: 123100758   WorldCat (עם VIAF): 123100758 
ארבעת האבוריג'ינים הטסמנים האחרונים ששרדו
אוכלוסיית טסמניה החל מ 1981
שן

| --- | --- |

 
 תמונה תלת־ממדית של שן. אפשר להקיש על התמונה ולסובב עם מקש שמאלי בעכבר לכל הכיוונים, כדי לראות את המבנה המדויק
 שיוך:  איבר בעל חלל 
 מיקום אנטומי:  חלל הפה 
 התפתחות מתוך:  Fish scale 
 תיאור ב:  המילון האנציקלופדי ברוקהאוס ואפרון 
 מזהים
 FMA:  12516 
 קוד MeSH:  A14.549.167.860 
 מזהה MeSH:  D014070 
 מערכת השפה הרפואית המאוחדת:  C0040426 
 
שן חותכת של אדם
חיוך חושף שיניים
שן היא מבנה סידני קשיח, שאיננו עצם. שיניים נכללות (בדרך כלל) בתוך סט סדור בתחילת מערכת העיכול של בעלי חוליות. השיניים אצל רוב היצורים משמשות בעיקר לחיתוך, לעיסה, ועיבוד ראשוני של מזון, כך שניתן יהיה להמשיך את עיבודו במערכת העיכול. היונקים הטורפים משתמשים בשיניהם לצוד ולהרוג את טרפם. נחשים ארסיים משתמשים בשיניהם להזרקת הארס לגוף טרפם, ולהתגוננות מטורפים, ואצל בעלי החטים מדובר בשיניים שעברו התאמה להורדת ענפים, חפירת בורות בחיפוש אחר מקור מים, הזזת חפצים כבדים כדי להגיע למזון וגם קרבות על טריטוריה ועל השגת בנות זוג. שיניים קיימות ביונקים, בחלק מהדו-חיים, בחלק מהזוחלים ובחלק מהדגים. יש בעלי חיים המצמיחים רק סט שיניים אחד לאורך החיים, יש כאלה שאצלם נוצרים שני סטים, כאשר הסט השני, הקבוע, מחליף את הראשון (כמו אצל האדם). זה המקרה אצל רוב היונקים, אך פילים, קנגורו ופרות הים מצמיחים סטים רבים של שיניים. יש בעלי חיים, בין הדגים והזוחלים, אשר אצלם מתחלפים במהלך החיים סטים רבים של שיניים. כרישים מצמיחים סט שיניים חדש כל שבועיים. יש גם בעלי חיים אשר חלק משיניהם ממשיכים לצמוח ולהתארך במהלך החיים.
מבנה השן באדם > חלקי השן העיקריים

כל שן מורכבת מהחלקים הבאים:
הכותרת - היא חלק השן הנראה לעין.
הצוואר - הוא החלק המחבר בין הכותרת לשורש.
השורש - הוא חלק הסמוי מן העין ונמצא בתוך הלסת.
מבנה השן באדם > חלקי השן המשניים

השורש והכותרת מורכבים מהחלקים הבאים:
מוך השן - החלק הפנימי ביותר של השן המורכב מרקמת תאים רכה עם כלי דם ועצבים. חלק זה הוא האחראי לתחושה בשן. המוך מחולק לשלושה חלקים: כותרתי - לשכה וקרני מוך. ושורשי - תעלות המוך. (בזמן טיפול שורש מנקים את השן ואת התעלות, ובמקום המוך ממלאים בחומר המיועד לכך) לכן במקרים מסוימים השן אינה מעוצבבת ולכן אין תחושה מהשן, כגון לאחר טיפול שורש.
דנטין - חלק העשוי מרקמה קשיחה העוטפת את מוך השן. לדנטין צבע חום-צהוב והוא המשפיע העיקרי לצבע השן. בחיבור בין הדנטין למוך השן יושבים תאים אודונטובלסטים (תאים שיודעים לייצר רקמת דנטין ברמה מוגבלת) לאורך החיים תאים אלו מייצרים כמויות נמוכות של דנטין, ובכך לעבות את הדנטין ולשנות עם הזמן את צבע השן. כמו כן, תאים אלו יכולים להגיב לטראומות ולזיהומים בשן ולייצר בתגובה לגירוי דנטין בקצב מהיר יחסית אך במבנה שונה וחלש יותר לדנטין הפיזיולוגי התקין.
שכבת מלט השן (צמנטום) - שכבה דקה העוטפת את הדנטין רק באזור שורש השן, הצמנטום המשכי לשכבת האמייל הכותרתי. נקודת המפגש בין האמייל לצמנטום נקראת: צמנטום אמייל ג'נקשיין. הצמנטום הוא חלק ממערכת התאחיזה של השן בלסת והוא מתחבר לעצם האלוואולרית ולרקמת החניכיים דרך סיבי הליגמנט הפריודונטלי.
אמייל - החומר ממנו עשויה השכבה שעוטפת את הכותרת, והיא עבה בהרבה מהצמנטום. אמייל השן המצפה את הכותרת הוא החומר הקשיח ביותר בגוף האדם. האמייל עשוי גבישים של הידרוקסי אפטיט Ca10(PO4)6(OH)2. החלפת חלק מיוני ההידרוקסיל -OH ביוני פלואוריד (למשל על ידי שימוש במשחת שיניים המכילה פלואור או שתיית מים מופלרים) מחזקת את מבנה הגביש ומגדילה את עמידות האמייל בפני המסה בחומצה. לאמייל אין צבע ויש לו תכונות שקיפות, על כן נראה את צבע הדנטין משתקף במידה מה דרכו. ככל ששכבת האמייל עבה יותר השן תראה "לבנה" יותר. לאמייל בשן אנושית אין יכולות רגנרציה והתאים המייצרים אותו בעת התפתחות השן (אמלובלסטים) נעלמים בבקיעת השן.
מבנה השן באדם > סוגי משנן אצל האדם > משנן נשיר - השיניים הנשירות

אצל ילדים, המשנן הנשיר מורכב מ-20 שיניים. השן החותכת הראשונה בוקעת בדרך כלל כשהתינוק בן 6–10 חודשים, כאשר בדרך כלל החותכות התחתונות הן הראשונות לבקוע ואחר כך החותכות העליונות, כאשר בקיעת כל השיניים הנשירות צפויה להסתיים עד שתיים וחצי שנים. לאחר שכל השיניים הנשירות צמחו, בכל רבע של הפה צריכות להיות שתי שיניים חותכות, ניב אחד, ושתי שיניים טוחנות.
בשיניים הטוחנות החלביות החריצים והחרירים באזור שטחי הלעיסה עמוקים מאוד, ובשילוב העובדה שילדים (עד גיל 11 בערך) מצחצחים שיניים ביעילות פחותה, הרי ששיניים אלו פגיעות במיוחד לעששת (חורים).
| שיניים | בקיעה בלסת עליונה | בקיעה בלסת תחתונה | זמן נשירה |
| --- | --- | --- | --- |
| חותכות מרכזיות | 8 - 12 חודשים | 6 - 10 חודשים | 6 - 7 שנים |
| חותכות צידיות | 9 - 13 חודשים | 10 - 16 חודשים | 7 - 8 שנים |
| ניבים | 16 - 22 חודשים | 17 - 23 חודשים | 10 - 12 שנים |
| טוחנת ראשונה | 13 - 19 חודשים | 14 - 18 חודשים | 9 - 11 שנים |
| טוחנת שנייה | 25 - 33 חודשים | 23 - 31 חודשים | 10 - 12 שנים |
מבנה השן באדם > סוגי משנן אצל האדם > משנן קבוע - השיניים הקבועות

המשנן הקבוע מתחיל להתפתח עוד לפני הלידה, וממשיך לגדול בתוך הלסתות במשך כל הזמן שהשיניים הנשירות נמצאות בפה. השן הקבועה הראשונה שבוקעת בפה היא הטוחנת הראשונה (שן מספר 6), היא צפויה לבקוע כבר בגיל 6. השן האחרונה שצפויה לבקוע היא הטוחנת השלישית, היא מופיעה עם תום גיל ההתבגרות, בסביבות גיל 18 - 25, וקרויה שן בינה. במשנן הקבוע, לאחר שכל השיניים הקבועות צמחו, בכל רבע של הפה צריכות להיות שתי שיניים חותכות, ניב אחד, שתי מלתעות ושלוש טוחנות, סך הכול 32 שיניים כולל שיני הבינה.
מבנה השן באדם > סוגי משנן אצל האדם > מספור השיניים

על מנת להקל על החלפת מידע נהוג למספר את השיניים. קימות כמה שיטות למספור. בישראל, ברפואת השיניים, נפוצה שיטתFDI: מחלקים את המשנן לארבעה רבעים. הרביעים ממוספרים באופן שיוצר מעגל, בו המספור עולה נגד כיוון השעון. כאשר כיוון השעון נקבע לפי שעון עליו מסתכל האדם שאת שיניו בוחנים. את השיניים בכל רביע ממספרים מהקדמיות לאחוריות. בטבלאות הבאות, ימני ושמאלי הן של האדם שאת שיניו בוחנים. כלומר החלק הימני של פיו נמצא בצד שהוא חושב עליו כצד ימין.
מבנה השן באדם > סוגי משנן אצל האדם > מספור השיניים > מספור של משנן קבוע, 32 שיניים (מספור שנהוג אצל רופאי השיניים)

|  | לסת עליונה> רביע ימני עליון - 1 | לסת עליונה> רביע שמאלי עליון - 2 | לסת תחתונה> רביע שמאלי תחתון - 3 | לסת תחתונה> רביע ימני תחתון - 4 |
| --- | --- | --- | --- | --- |
| מספר השן החותכת ברביע אשר קרובה ביותר למרכז הפה | 11 | 21 | 31 | 41 |
| מספרי השיניים האמצעיות | 17 ... 12 | 22 ... 27 | 32 ... 37 | 47 ... 42 |
| מספר השן הטוחנת הקיצונית ביותר ברביע, השן הרחוקה ביותר ממרכז הפה, שן הבינה | 18 | 28 | 38 | 48 |